b"\n_START_ARTICLE_\nEuropeana\n_START_SECTION_\nAntecedents\n_START_PARAGRAPH_\nEl catalitzador d'Europeana va ser una carta enviada per Jacques Chirac, llavors President de Fran\xc3\xa7a, juntament amb els primers ministres d'Alemanya, Espanya, It\xc3\xa0lia, Pol\xc3\xb2nia i Hongria al President de la Comissi\xc3\xb3 Europea, Jos\xc3\xa9 Manuel Dur\xc3\xa3o Barroso, l'abril de 2005. En la carta es recomanava la creaci\xc3\xb3 d'una biblioteca virtual europea, perqu\xc3\xa8 el patrimoni cultural d'Europa fos accessible per a tothom. _NEWLINE_La carta va afegir resson\xc3\xa0ncia a la tasca que la Societat de la Informaci\xc3\xb3 i la Direcci\xc3\xb3 de Mitjans (Information Society and Media Directorate) havia estat realitzant durant m\xc3\xa9s d'una d\xc3\xa8cada, creant programes per telem\xc3\xa0tics per a arxius i biblioteques, i va ser un suport pol\xc3\xadtic a l'estrat\xc3\xa8gia i2010, publicada el 30 de setembre de 2005, on s'anunciava la intenci\xc3\xb3 de promoure i donar suport a la creaci\xc3\xb3 d'una biblioteca digital europea, amb l'objectiu de fomentar el creixement en la societat de la informaci\xc3\xb3._NEWLINE_El projecte inicial es va anomenar Xarxa europea de biblioteques digitals, EDLnet, ac\xc3\xb2nim d'European Digital Library Network, i va ser un prototip de servei, centrat en l'usuari que trenqu\xc3\xa9s fronteres i dominis. Va ser finan\xc3\xa7at per la Comissi\xc3\xb3 en el seu programa eContentplus, un dels fons per a la recerca i el desenvolupament dels corrents de la iniciativa i2010. Aquest programa, estava basat en les directrius d'un altre programa anterior eContent._NEWLINE_El primer prototip va ser llan\xc3\xa7at el 20 de novembre de 2008 En el seu llan\xc3\xa7ament beta, el lloc donava acc\xc3\xa9s a 4,5 milions d'objectes digitals - m\xc3\xa9s del doble de l'objectiu inicial - compilats per les m\xc3\xa9s de 1.000 organitzacions que hi van contribuir, incloent la famosa col\xc2\xb7lecci\xc3\xb3 de la National Gallery de Londres i col\xc2\xb7leccions dels museus de les capitals d'Europa._NEWLINE_A causa d'una allau inesperat de visites (amb un pic m\xc3\xa0xim estimat de 10 milions de visites per hora), els servidors d'EDLnet no van ser capa\xc3\xa7os de fer front a la demanda massiva d'informaci\xc3\xb3, i el lloc va romandre temporalment fora de servei. Despr\xc3\xa9s d'una s\xc3\xa8rie de millores t\xc3\xa8cniques es va tornar a obrir l'acc\xc3\xa9s al desembre de 2008.\n_START_SECTION_\nEuropeana v1.0\n_START_PARAGRAPH_\nEl febrer de 2009 va comen\xc3\xa7ar el successor d'EDLnet, ja conegut amb el nom d'Europeana, en la seva versi\xc3\xb3 1.0. El 2010, el projecte va aconseguir el seu objectiu de donar acc\xc3\xa9s a m\xc3\xa9s de 10 milions d'objectes digitals. _NEWLINE_A principis de 2011 es van incorporar millores al portal, incorporant eines de traducci\xc3\xb3 i la possibilitat d'ampliar la informaci\xc3\xb3 mitjan\xc3\xa7ant la cerca dels objectes a la Viquip\xc3\xa8dia, entre altres millores._NEWLINE_El portal va estar nominat als Fiasco Awards de 2011, premi que finalment va obtenir Google Buzz.\n_START_SECTION_\nEuropeana v2.0\n_START_PARAGRAPH_\nDes del 2015, amb la versi\xc3\xb3 2.0, Europenana ofereix m\xc3\xa9s de 23 milions de documents des d'un portal multiling\xc3\xbce i multidisciplinari, i continua creixent amb el contingut aportat per The European Library o per projectes com el d'Europeana Libraries.\n_START_SECTION_\nFuncionament\n_START_PARAGRAPH_\nEuropeana dona acc\xc3\xa9s a diferents tipus de contingut de diferents tipus d'institucions relacionades amb el patrimoni. Els objectes digitals que els usuaris poden trobar a Europeana no s'emmagatzemen en un ordinador central, sin\xc3\xb3 que es mantenen a la mateixa xarxa de cada instituci\xc3\xb3. Europeana recull informaci\xc3\xb3 contextual \xe2\x80\x93o metadades\xe2\x80\x93 sobre els elements, incloent una petita imatge. Els usuaris busquen aquesta informaci\xc3\xb3 contextual i, quan troben el que estan buscant, si volen accedir al contingut complet de l'objecte, cliquen per accedir al lloc web original, on es troba la informaci\xc3\xb3 ampliada._NEWLINE_Les diferents institucions culturals relacionades amb el patrimoni \xe2\x80\x93biblioteques, museus, arxius i col\xc2\xb7leccions audiovisuals\xe2\x80\x93 cataloguen el seu contingut de diverses maneres, seguint diferents normes. Els sistemes tamb\xc3\xa9 varien en els diferents pa\xc3\xafsos membres de la Uni\xc3\xb3. Per tal que el contingut fos localitzable, s'ha creat un \xc3\xbanic est\xc3\xa0ndard com\xc3\xba, conegut com a Europeana Semantic Elements. Es tracta d'una norma de metadades que vol servir com a denominador com\xc3\xba per a poder integrar tots els diferents tipus de contingut digital. Amb el temps, es vol millorar l'est\xc3\xa0ndard enriquint el sistema de metadades, per ajudar a donar als usuaris m\xc3\xa9s i millor informaci\xc3\xb3._NEWLINE_Europeana accepta continguts digitalitzats amb metadades, per\xc3\xb2 no pren cap decisi\xc3\xb3 sobre la digitalitzaci\xc3\xb3 d'aquests, responsabilitat que recau en les organitzacions que custodien el material original.\n_START_SECTION_\nOrganitzaci\xc3\xb3\n_START_PARAGRAPH_\nLa Fundaci\xc3\xb3 Europeana \xc3\xa9s l'\xc3\xb2rgan rector del servei d'Europeana. Est\xc3\xa0 formada per presidents i responsables de diverses associacions europees de promoci\xc3\xb3 del patrimoni cultural. El seu director executiu \xc3\xa9s Jill Cousins._NEWLINE_La Fundaci\xc3\xb3 promou la col\xc2\xb7laboraci\xc3\xb3 entre museus, arxius, col\xc2\xb7leccions audiovisuals i biblioteques per tal que els usuaris puguin tenir acc\xc3\xa9s integrat al seu contingut mitjan\xc3\xa7ant Europeana i d'altres serveis._NEWLINE_La Fundaci\xc3\xb3 est\xc3\xa0 constitu\xc3\xafda en conformitat amb la llei neerlandesa i t\xc3\xa9 la seva seu dins de la Biblioteca Reial dels Pa\xc3\xafsos Baixos, a La Haia. Proporciona un marc legal per a la governan\xc3\xa7a d'Europeana, la contractaci\xc3\xb3 del personal, la recerca de finan\xc3\xa7ament i la sostenibilitat del servei. _NEWLINE_El consell d'administraci\xc3\xb3 d'Europeana est\xc3\xa0 format per 19 membres: dos de la fundaci\xc3\xb3, tres representats dels pa\xc3\xafsos membres de la Uni\xc3\xb3 Europea, quatre representants dels prove\xc3\xafdors de continguts, sis directors administratius (elegits de la Europeana Network Association) i quatre experts de cada camp.\n_START_SECTION_\nFinan\xc3\xa7ament\n_START_PARAGRAPH_\nEuropeana i els projectes que aporten contingut a Europeana.eu han estat finan\xc3\xa7ats per la Comissi\xc3\xb3 Europea en virtut del eContentplus, el programa ICT PSP (Information and Communications Technologies Policy Support Programme, Programa de suport a les tecnologies d'informaci\xc3\xb3 i comunicaci\xc3\xb3) (ICT PSP) i d'altres programes similars. Per tal de participar en una \xc3\xa0mplia gamma de projectes, que nom\xc3\xa9s s\xc3\xb3n finan\xc3\xa7ats per la Comissi\xc3\xb3 entre el 50 i 100% dels costos, sense incloure les despeses generals, Europeana tamb\xc3\xa9 dep\xc3\xa8n dels fons dels ministeris de cultura i educaci\xc3\xb3 dels estats membres."